Document ID: 32001D0382

Απόφαση του Συμβουλίου
της 14ης Μαΐου 2001
σχετικά με τη χρηματοδοτική συμμετοχή της Κοινότητας στις δαπάνες για την εφαρμογή ορισμένων μέτρων διαχείρισης αποθεμάτων άκρως μεταναστευτικών ειδών
(2001/382/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
Εκτιμώντας τα ακόλουθα:
(1) Η Ευρωπαϊκή Κοινότητα κατέστη συμβαλλόμενο μέρος της διεθνούς σύμβασης για τη διατήρηση των θυννοειδών του Ατλαντικού, η οποία στο εξής αποκαλείται "Σύμβαση ICCAT", από τις 14 Νοεμβρίου 1997.
(2) Η σύμβαση ICCAT παρέχει ένα πλαίσιο για την περιφερειακή συνεργασία στον τομέα της διατήρησης και διαχείρισης των θυννοειδών και των συγγενών ειδών στον Ατλαντικό Ωκεανό και στις παρακείμενες θάλασσες, μέσω της ίδρυσης μιας διεθνούς επιτροπής για τη διατήρηση των θυννοειδών του Ατλαντικού, η οποία στο εξής αποκαλείται "ICCAT", και της έκδοσης συστάσεων στον τομέα της διατήρησης και της διαχείρισης στην περιοχή της συμβάσεως, οι οποίες θα καταστούν δεσμευτικές για τα συμβαλλόμενα μέρη.
(3) Κατά την 11η ειδική συνεδρίασή της, η οποία πραγματοποιήθηκε από τις 16 έως τις 23 Νοεμβρίου 1998, η ICCAT εξέδωσε σύσταση για την επιβολή χρονοχωρικής απαγόρευσης της χρήσης διατάξεων συγκέντρωσης ιχθύων, η οποία κατέστη υποχρεωτική για τα συμβαλλόμενα μέρη την 21η Ιουνίου 1999. Η σύσταση αυτή ενσωματώθηκε στο κοινοτικό δίκαιο με τον κανονισμό (ΕΚ) αριθ. 973/2001 του Συμβουλίου, της 14ης Μαΐου 2001 που προβλέπει τεχνικά μέτρα διατήρησης για ορισμένα αποθέματα άκρως μεταναστευτικών ειδών(2).
(4) Για την εξασφάλιση της τήρησης του μέτρου αυτού, προβλέπεται η τοποθέτηση παρατηρητή επί κάθε σκάφους κατά τη διάρκεια της σχετικής περιόδου. Ως εκ τούτου, θα πρέπει να θεσπισθούν λεπτομερείς ρυθμίσεις για την τοποθέτηση των παρατηρητών, τα καθήκοντά τους και την πληρωμή των σχετικών δαπανών τους.
(5) Τα κράτη μέλη θα πρέπει να εξασφαλίζουν ότι τα σκάφη που φέρουν τη σημαία τους και ασκούν δραστηριότητες στην περιοχή της ICCAT, τηρούν τα μέτρα διατήρησης και διαχείρισης που εφαρμόζονται σ' αυτήν. Ως εκ τούτου, είναι αναγκαίο να μεριμνούν για την καλή εφαρμογή του συστήματος παρατήρησης.
(6) Τα κράτη μέλη πρέπει να λαμβάνουν τα αναγκαία μέτρα προκειμένου να εξασφαλίζουν την τοποθέτηση των παρατηρητών επί των σκαφών που φέρουν τη σημαία τους και την επιστροφή των δαπανών που απορρέουν από την τοποθέτηση των παρατηρητών αυτών.
(7) Για τη διευκόλυνση της εφαρμογής του συστήματος παρατήρησης, θα πρέπει να προβλεφθεί η χρηματοδοτική συμμετοχή της Κοινότητας στις δαπάνες που απορρέουν από την τοποθέτηση παρατηρητών κατά τη διάρκεια της περιόδου από την 1η Νοεμβρίου 2000 έως τις 31 Ιανουαρίου 2001. Η συμμετοχή θα εξαρτάται υπό τον όρο ότι οι δαπάνες αναλαμβάνονται από τα κράτη μέλη μόλις το σύστημα τεθεί σε πλήρη εφαρμογή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι δαπάνες που απορρέουν από την τοποθέτηση παρατηρητών βάσει των διατάξεων του άρθρου 3 του κανονισμού (ΕΚ) αριθ. 973/2001, αναλαμβάνονται από το κράτος μέλος που προβαίνει στο διορισμό.
2. Τα κράτη μέλη δύνανται να επιβάλουν την ανάληψη των δαπανών, εν όλω ή εν μέρει, στους πλοιοκτήτες των αναφερόμενων στο άρθρο 1 του κανονισμού (ΕΚ) αριθ. 973/2001 θυναλιευτικών σκαφών της Κοινότητας.
Άρθρο 2
1. Για τη διευκόλυνση της εισαγωγής του συστήματος παρατήρησης, η Κοινότητα μπορεί να συμμετέχει στη χρηματοδότηση των δαπανών των κρατών μελών που απορρέουν από την τοποθέτηση των παρατηρητών κατά τη διάρκεια της περιόδου από την 1η Νοεμβρίου 2000 έως τις 31 Ιανουαρίου 2001.
2. Η χρηματοδοτική συμμετοχή της Κοινότητας ανέρχεται στο 50 % των δημόσιων δαπανών που αναλαμβάνει κάθε κράτος μέλος για την τοποθέτηση των παρατηρητών.
3. Τα κράτη μέλη που επιθυμούν να ζητήσουν χρηματοδοτική συμμετοχή, υποβάλλουν στην Επιτροπή, πριν από την 1η Απριλίου 2001, λεπτομερή έκθεση σχετικά με:
- τον αριθμό των διορισθέντων παρατηρητών,
- τον αριθμό των σχετικών σκαφών,
- το όνομα του τοποθετηθέντος υπό παρατήρηση σκάφους και την περίοδο τοποθέτησης κάθε παρατηρητή,
- την τελική έκθεση κάθε παρατηρητή.
4. Τα κράτη μέλη που επιθυμούν να ζητήσουν χρηματοδοτική συμμετοχή της Κοινότητας, υποβάλλουν αίτηση επιστροφής των δαπανών που αναφέρονται στην παράγραφο 2, μαζί με τα δικαιολογητικά σε δύο αντίγραφα, μέχρι την 1η Μαΐου 2001, το αργότερο. Τα δικαιολογητικά αυτά περιλαμβάνουν τουλάχιστον τα κυριότερα σημεία της συμφωνίας μεταξύ του κράτους μέλους και του παρέχοντος ή των παρεχόντων την υπηρεσία καθώς και τα αποδεικτικά στοιχεία των σχετικών πληρωμών.
Τα κράτη μέλη παρέχουν εγγυήσεις ότι οι δαπάνες πραγματοποιήθηκαν σύμφωνα με τις αρχές της χρηστής χρηματοδοτικής διαχείρισης και σύμφωνα με τις διατάξεις της παρούσας απόφασης.
5. Τα κράτη μέλη παρέχουν στην Επιτροπή όλες τις αναγκαίες πληροφορίες προκειμένου να καταστεί δυνατή η επαλήθευση της τήρησης των διατάξεων της παρούσας απόφασης, ιδίως όσον αφορά την τοποθέτηση παρατηρητών για τους οποίους η Κοινότητα χορήγησε σχετική χρηματοδοτική συμμετοχή.
Άρθρο 3
Η παρούσα απόφαση εφαρμόζεται από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.
Η παρούσα απόφαση απευθύνεται στα κράτη μέλη.
Βρυξέλλες, 14 Μαΐου 2001.

Labels: 2
18
15
6